**Mstislav Leopoľdovič Rostropovič** (rus. Мстислав Леопольдович Ростропович; \* 27. marec 1927, Baku, Azerbajdžan - † 27. apríl 2007, Moskva, Rusko) bol ruský violončelista a dirigent židovského pôvodu. Mnohí odborníci ho považujú za najlepšieho violončelistu 20. storočia. Violončelista Julian Lloyd Webber sa o ňom vyjadril, že je to pravdepodobne najlepší violončelista všetkých čias.

Životopis
---------

Narodil sa v Baku v Azerbajdžane. Keď mal tri roky, rodina sa presťahovala do Moskvy. Na violončelo začal hrať v desiatich rokoch pod vedením svojho otca, ktorý bol talentovaný violončelista a žiak slávneho Pabla Casalsa.

V roku 1943 nastúpil na moskovské konzervatórium. Tu študoval hru na violončelo a klavír, ale tiež dirigovanie a skladbu. Medzi jeho profesorov patrili také osobnosti ako Dmitrij Šostakovič a Sergej Prokofiev. Keď bol v roku 1948 Šostakovič z politických dôvodov zbavený svojho miesta, Rostropovič na protest opustil konzervatórium. To už mal za sebou niekoľko významných úspechov, medzi inými prvé miesto na súťaži mladých umelcov Sovietskeho zväzu a prvé miesto na medzinárodnej súťaži v Prahe v roku 1947. V roku 1950 ako dvadsaťtriročný získal v tej dobe najcennejšie vyznamenanie - Stalinovu cenu. 

Rostropovič s manželkou v roku 1965
V roku 1955 sa oženil s ruskou sopranistkou Galinou Višnevskou. O rok neskôr nastúpil ako profesor na moskovské konzervatórium. Jeho medzinárodná kariéra sa výrazne rozbehla v roku 1964 po vystúpení v západnom Nemecku. Odvtedy pravidelne vystupoval v zahraničí ako koncertný violončelista i dirigent. 

V roku 1970 prichýlil vo svojom dome štvaného spisovateľa a významného disidenta Alexandra Solženicyna. Jeho podpora disidentského hnutia nezostala bez následkov. V roku 1970 boli Rostropovič i jeho manželka oficiálnymi kruhmi odvolaní z veľkého zahraničného turné a vyslaní na recitálové turné po malých sibírskych mestách.

V roku 1974 Rostropovič s rodinou emigrovali do USA. V roku 1976 sa stal šéfdirigentom Národného symfonického orchestra Spojených štátov vo Washingtone, a na tomto poste pôsobil až do roku 1994. 

Rostropovič sa stal široko známym hlavne v roku 1989, kedy pred rúcajúcim sa berlínskym múrom triumfálne odohral pred hlúčikom pozorovateľov Bachove skladby.

V roku 1990 mu bolo obnovené ruské občianstvo. V 90. rokoch sa spolu s manželkou intenzívne venovali charitatívnej činnosti a svojej nadácii. Popri tom stále vystupoval a poriadal majstrovské kurzy.

V roku 2006 sa mu zhoršil zdravotný stav a bol akútne hospitalizovaný v ženevskej nemocnici. Neskôr sa liečil v parížskej nemocnici a vo februári 2007 bol hospitalizovaný v Moskve. Rakovine čreva podľahol 27. apríla 2007. 28. apríla ležal v otvorenej truhle na moskovskom konzervatóriu a na druhý deň bol pochovaný na Cintoríne Krista Spasiteľa v Moskve. Na jeho pohrebe sa okrem iných zúčastnili ruský prezident Vladimir Vladimirovič Putin, vdova po bývalom prezidentovi Naina Jeľcinová, bývalá prvá dáma Francúzska Bernadette Chiracová a španielska kráľovná Sofia.

Osobnosť
--------

Rostropovič bol výnimočný svojím obrovským talentom i ľudskosťou. Celý svoj život zasvätil boju za humanizmus a demokraciu. Vystupoval proti totalitnému režimu v Rusku i celom východnom bloku. Pred padajúcim berlínskym múrom nebolo zaťažko tomuto jednému z najvýznamnejších svetových umelcov zahrať na jednoduchej stoličke ako vyjadrenie víťazstva nad porazeným režimom. Angažoval sa v mnohých charitatívnych organizáciách, bol vyslancom UNESCO a jeho nadácia zabezpečila vakcinačný program v rodnom Azerbajdžane. Mal kontakty s viacerými svetovými osobnosťami, jeho priateľkou bola napríklad španielska kráľovná Sofia.

Umelecká činnosť
----------------

Ako violončelista patril Rostropovič k najvýznamnejším koncertným umelcom 20. storočia. Vysoko cenené sú najmä jeho interpretácie a nahrávky violončelových koncertov Josepha Haydna, Dmitrija Šostakoviča a Antonína Dvořáka. Získal viaceré umelecké i štátnické ocenenia. Zaslúžil sa o obohatenie violončelového repertoáru tým, že preňho boli napísané mnohé violončelové skladby. Rostropovič hral na nástroj *Duport Stradivarius* z roku 1711.

Diela venované Rostropovičovi
-----------------------------

* *Sinfonia Concertante e mol* pre violončelo a orchester (Prokofiev, 1952)
* Violončelový koncert č. 1 Es dur (Šostakovič, 1959)
* Violončelová symfónia (Britten, 1963)
* Violončelový koncert č. 2 G dur (Šostakovič, 1966)
* Violončelový koncert (Lutosławski, 1969 - 70)

Iné projekty
------------

Commons
* Spolupracuj na Commons Commons ponúka multimediálne súbory na tému **Mstislav Leopoľdovič Rostropovič**

  


| * z
* d
* u
Nositelia Wolfovej ceny za umenie |
| --- |
| 
Marc Chagall / Antoni Tapies (1981) **·** 
Vladimir Horowitz / Olivier Messiaen / Josef Tal (1982) **·** 
Ralph Erskine (1983/4) **·** 
Eduardo Chillida (1984/5) **·** 
Jasper Johns (1986) **·** 
Isaac Stern, Krzysztof Penderecki (1987) **·** 
Fumihiko Maki, Giancarlo De Carlo (1988) **·** 
Claes Oldenburg (1989) **·** 
Anselm Kiefer (1990) **·** 
Yehudi Menuhin / Luciano Berio (1991) **·** 
Frank Gehry / Jørn Utzon / Denys Lasdun (1992) **·** 
Bruce Nauman (1993) **·** 
Gerhard Richter (1994/5) **·** 
Zubin Mehta / György Ligeti (1995/6) **·** 
Frei Otto / Aldo van Eyck (1996/7) **·** 
James Turrell (1998) **·** 
Pierre Boulez / Riccardo Muti (2000) **·** 
Álvaro Siza Vieira (2001) **·** 
Louise Bourgeois (2002/3) **·** 
Mstislav Rostropovič / Daniel Barenboim (2004) **·** 
Jean Nouvel (2005) **·** 
Michelangelo Pistoletto (2006/7) **·** 
Giya Kancheli / Claudio Abbado (2008) **·** 
David Chipperfield / Peter Eisenman (2010) **·** 
Rosemarie Trockel (2011) **·** 
Plácido Domingo / Simon Rattle (2012) **·** 
Eduardo Souto de Moura (2013) **·** 
Olafur Eliasson (2014) **·** 
Laurie Andersonová / Lawrence Weiner (2017) **·** 
Paul McCartney / Ádám Fischer (2018) **·** 
Moshe Safdie (2019) **·** 
Cindy Sherman (2020) **·** 
Elizabeth Diller / Momoyo Kaijima / Yoshiharu Tsukamoto (2022)
 |
| **Fyzika** ·  Chémia ·  Matematika ·  Medicína ·  Poľnohospodárstvo ·  Umenie |

Autoritné údaje: * abART: 79211
* BnF: 138992147
* GND: 11879129X
* ISNI: 0000 0001 2023 1138
* LCCN: n81125407
* NK ČR: jn20000720255
* VIAF: 29719172
* WorldCat: lccn-n81125407